אחריות המוכיחים לתקן סדק לבל יתרחב, אך גם לברר אם אמנם יש סדק

**ט אשכחוהו דבי ריש גלותא וא"ל מאי שנא הני מסאני.** אחריות ההוכחה מוטלת במיוחד על מי שבידו להוכיח. בי ריש גלותא, שריד שלטון בית דוד, שהיה קיים בבבל, בידם להוכיח את כל ישראל היושבים שם[[1]](#footnote-1). כאשר ראו אדם לא-מוכר שמתלבש לכאורה כדרך הגויים (ע"פ תוד"ה הוה סיים) בודאי היה עליהם למחות. אף על פי שלכאורה אין לזה משמעות כה גדולה, מכל מקום יש בזה מראה של נתק כלשהו מדרכי האומה והרגליה, מה שאולי מצביע על התרחקות ליבית מן האומה. ובי ריש גלותא, הממונים על חיי העם ביחוד בצדדים המדיניים והחברתיים, צריכים למחות על סממן ראשון שנראה כהתבוללות**, אשכחוהו דבי ריש גלותא וא"ל מאי שנא הני מסאני.** כי אם יש טעם חיובי ללבישת נעל שהיא ורצועותיה שחורות, ולא נְהִיה עיוורת אחר אופנת הגוים שהיתה נהוגה אז בנעל שחורה, הרי בדבר שאין בו איסור ויש בו טעם אין פסול שיהיה לובש ככה. לכן קודם שאלוהו אנשי ראש הגולה אם יש לו טעם והסבר שיסירו מעליו את חשדם.

1. "אמר רב פפא והני דבי ריש גלותא נתפסו על כולי עלמא" (שבת נד:, וע"ש עין אי"ה). [↑](#footnote-ref-1)